ଜଗତସିଂହପୁର, ସେପ୍ଟେମ୍ବର ୨୪ (ଲୋକାଲ ୱାୟାର): ଜଗତସିଂହପୁର ଜିଲ୍ଲାରେ କରୋନା ଆକ୍ରାନ୍ତ ଓ ମୃତ୍ଯୁ ସଂଖ୍ୟା ଅଚାନକ ବଢିବା ଯୋଗୁଁ ଜିଲ୍ଲା ପ୍ରଶାସନ ଚିନ୍ତିତ ହୋଇପଡିଛି ।
ଦୋକାନବଜାର, ବାହାଘର, ଜନ ସମାବେଶ, ସରକାରୀ ଅଫିସ ଓ ଅନ୍ୟ ସ୍ଥାନରେ କୋଭିଡ ନିୟମାବଳୀ ପାଳନ ହେଉନଥିବାରୁ ଜିଲ୍ଲାରେ କରୋନା ସଂକ୍ରମିତଙ୍କ ସଂଖ୍ୟା ବଢିଛି ।
ସ୍ୱାସ୍ଥ୍ୟ ବିଭାଗ ତଥ୍ୟ ଅନୁଯାୟୀ ଜିଲ୍ଲାରେ ଗତ ଏକ ମାସ ମଧ୍ୟରେ ୬ ଜଣ କରୋନା ରୋଗୀଙ୍କ ମୃତ୍ଯୁ ହୋଇଛି । ତେବେ ବେସରକାରୀ ଭାବେ ମୃତ୍ଯୁ ସଂଖ୍ୟା ୧୫ ଟପିଛି ।
ଗତ ମାସକ ମଧ୍ୟରେ ଜିଲ୍ଲାରେ ୪୫ଶହରୁ ଅଧିକ କରୋନା ରୋଗୀ ଚିହ୍ନଟ ହୋଇଥିବା ବେଳେ ସେପ୍ଟେମ୍ବର ମାସରେ ଏହି ସଂଖ୍ୟା ବଢିବା ନେଇ ଆଶଙ୍କା ରହିଛି ।
ଅଗଷ୍ଟ ଦ୍ୱିତୀୟ ସପ୍ତାହ ପର୍ଯ୍ୟନ୍ତ ଜିଲ୍ଲାରେ ୯୯୪ କରୋନା ରୋଗୀ ଥିଲେ । ହେଲେ ମାସକ ମଧ୍ୟରେ ସଂକ୍ରମଣ ବଢି ଏହି ସଂଖ୍ୟା ୪୫୭୮ରେ ପହଁଚିଛି ।
ସ୍ୱାସ୍ଥ୍ୟ ବିଭାଗର ବରିଷ୍ଠ ଅଧିକାରୀମାନେ କରୋନା ସଂକ୍ରମଣ ରୋକିବା ପାଇଁ ନିୟମିତ ବୈଠକ କରୁଥିଲେ ମଧ୍ୟ ସଂକ୍ରମଣ କମୁନାହିଁ ବୋଲି ସ୍ୱାସ୍ଥ୍ୟ ବିଭାଗର ଜଣେ ବରିଷ୍ଠ ଅଧିକାରୀ କହିଛନ୍ତି ।
କରୋନା ସଂକ୍ରମଣ ବଢୁଥିବାରୁ ଜିଲ୍ଲା ପ୍ରଶାସନ ପକ୍ଷରୁ ଜିଲ୍ଲା ଜୁଡିସିଆଲ କମ୍ପ୍ଲେକ୍ସକୁ ୭ ଦିନ ପାଇଁ କଂଟେନମେଂଟ ଜୋନ ଘୋଷଣା କରା ଯାଇଥିଲା ।
ବାଲିକୁଦା, କୁଜଙ୍ଗ, ରଘୁନାଥପୁର ଅଂଚଳର ବିଭିନ୍ନ ବ୍ୟାଙ୍କ ଶାଖା ମଧ୍ୟ ବନ୍ଦ ରହିଛି । ଭାରତୀୟ ତଟରକ୍ଷୀ ବାହିନୀର ଜଣେ କମାଣ୍ଡାଂଟ କରୋନା ସଂକ୍ରମିତ ହେବା ପରେ କର୍ମଚାରୀମାନଙ୍କ ମଧ୍ୟରେ ଭୟର ବାତାବରଣ ସୃଷ୍ଟି ହୋଇଛି ।
